khistorydata/jeongjo-sjw-relations huggingface dataset:
정조 2년
戊戌閏六月十一日辰時。上御熙政堂。諸承旨持公事入侍。輪對官同爲入侍時。左承旨洪檢。右承旨金思穆。左副承旨徐有防。右副承旨沈有鎭。同副承旨宋煥喆。假注書李集斗。記事官徐龍輔金勉柱。議政府司錄兪鉉章。中樞府經歷具綜。忠勳府都事李命楫。禁府都事宋準明。敦寧府判官柳凝之。以次進伏訖。上命輪對官進前。鉉章進伏。上下詢職掌及所懷。鉉章曰。職掌則時原任大臣衙門。而謄錄看檢而已。所懷別無矣。上命退去。綜進伏。上下詢職掌及所懷。綜曰。職掌。入直而傳諭擧行而已。所懷別無矣。上命退去。準明進伏。上下詢職掌及所懷。準明曰。職掌。奉敎推考而已。所懷別無矣。上命退去。命楫進伏。上下詢職掌及所懷遺在。命楫曰。職掌。府內無別職。而有一郞官入直。遺在則米租各數十石而已。所懷別無矣。上命退去。凝之進伏。上下詢職掌及所懷。凝之曰。奉譜閣三郞廳輪直而已。所懷別無矣。上命退去。輪對官先退。上曰。諸承旨中。有公事房。進前。煥喆。進前。讀慶尙左兵使狀啓訖。上曰。一承旨來書傳敎。檢進前。上命書臺諫牌招啓辭。傳敎曰。勢難强迫。竝改差。上曰。右承旨初入。進前書判付。思穆進前。上命書平安監司人物渰死虎囕狀啓判付曰。令本道恤典擧行。又命書傳敎曰。政官。牌招開政。上曰。趙時俊一體乎。洪履健再昨肅謝。意在避嫌而然乎。有防曰。然矣。上曰。竝許遞。可也。上曰。禁府回啓。盡爲入來乎。有防曰。全羅道未及入來矣。仍命書傳敎曰。放未放回啓。此後勿爲淹滯。劃卽覆奏事。申飭該府。有防書訖。上命退去。承史以次退出。
정조 2년
戊戌閏六月十一日戌時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上命讀政望。上落點。國榮曰。淸暑六和湯。依下敎煎待矣。上曰。湯劑入之。醫官姜命吉。奉進。上進御。上命讀統禦營收議。上曰。收議別無異論。而領相。果爲持難矣。國榮曰。此言亦有意見矣。上曰。然矣。而不爲雷同於諸議。亦云可貴矣。國榮曰。然矣。上曰。左相之議。大體是矣。而金鍾秀所云賊至津渡時可逐。登岸後不可逐之說。誠是矣。國榮曰。若往江都而不幸至於難保之境。則不可不爲航海之計。此地豈可無船乎。上曰。卿言甚是矣。上曰。具善復收議。亦爲詳備。而文亦善作矣。國榮曰。御將。熟知其形便。故其言甚詳矣。上曰。備邊司之當罷。前亦言之。而大抵政府坐起廢。而備邊司出後。百弊俱生。朝體亦由是而不嚴。雖不可倉卒革罷。終不可仍置矣。國榮曰。此果然矣。而備局公事之惟有司堂上中下位主張者。亦不成說矣。上曰。雖未革罷。只存堂上數人。使之主管。而至於政府坐起。則不可不復古矣。國榮曰。聖敎誠然。雖不得爲大更張。豈無隨時損益之道乎。上曰。更當商量而爲之矣。仍命退。諸臣以次出。
정조 2년
行都承旨洪國榮藥院直。左承旨洪檢坐。右承旨金思穆坐直。左副承旨徐有防坐。右副承旨沈有鎭病。同副承旨宋煥喆坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
徐有防。以都摠府言啓曰。今日入直內三廳武兼禁軍及軍兵等。中日習射。請出標信。傳曰。日熱。置之。
정조 2년
傳于金思穆曰。領府事入侍。
정조 2년
傳于徐有防曰。軍士房承旨入侍。
정조 2년
金思穆啓曰。訓鍊大將具善復。依下敎來待矣。傳曰。入侍。
정조 2년
以江原監司狀啓。杆城等邑居餘丁保安長守等。爲虎囕死事。傳于洪檢曰。令本道。恤典擧行。
정조 2년
徐有防。以備邊司言啓曰。今閏六月十二日。左副承旨入侍時。傳曰原任大臣。亦是備局都提調。凡干廟務。豈可不參聞與議。而今番統禦營合設當否。不爲獻議故。俄於李領府事入侍時。有所下敎矣。原任大臣。亦當收議。明日次對前。草記捧入事。命下矣。領中樞府事臣李溵。以爲臣於俄者筵退時。伏承統禦合設當否一體收議之命。臣誠以感以惶。雖無平日所講磨者。敢不對揚其萬一乎。臣嘗待罪江都。略審其形便。以江都之保障重地。固當管轄喬桐。而喬桐又是江都藩蔽。則亦不可輕視。關防雖有彼此之別。而措置。宜審利害之分。若移統禦之號於江都。則江都有統領之權。京畿水使。仍置喬桐。則海防無疎虞之患。伏願更加博詢而處之焉。領敦寧府事臣鄭存謙以爲。論喬桐營統禦使之當爲移屬於江都者。皆曰喬桐則處在一偏。兩西船路雖近。而三南船路。邈然不相關渉。江都則處在樞要。兩西三南之船。捨此而無他適之路。又曰。喬桐則戰船閣置陸地。便是無用之物。江都則。浦溆曲曲回凹。多有藏船之所。於此而利害便否。如分黑白云者。其說誠是也。而又有前有前事之已判而不難知者。凡天下事已然之驗。卽方來之鑑也。以丙丁已然之事言之。則方其蒼黃避兵之初。津船盡散。艱得數隻。爭渡之際。舟指可掬。淪胥之慘。有不忍言。及夫入城之後。甲津乃天設之險。而當皮船蔽江而來。初無一隻戰船。一箇水卒之遮截於其間。一任其渡渉來泊。背水登岸。肉薄蟻附而後。始欲爲防禦之計。從古以來。四面阻水。名以保障。而有如是措置者乎。前後守臣之目擊形便心恫往事。憂關防之疎虞。慨設施之缺陷。必欲汲汲於衣袽之備者。此豈好新務奇之意。寔出懲前毖後之計。故相臣兪拓基。動遵舊規。而至於此事。力主釐改。以統禦使移屬江華之意。陳達於先朝。聖心許可。僉議亦諧。施措停當。方待後筵。而旋因解職。未之遂焉。今伏見判付下者。其宏遠之略。宥密之謨。總攬經緯。包括無餘。雖名碩素講之策。庚甲已定之論。皆不出於聖慮範圍之中。如臣愚昧。贊頌仰成之不暇。夫安有管窺之可禆一得者乎。玆事外面驟看。雖若大變通。而夷考其實。則名雖移易。事多仍舊。費不至多。而取辦於其中。此則有司之臣。商確講定。善成節目。當如百鍊得其萬全。而按而行之而已。臣於前席。已有所仰對。而今於俯詢之下。更無別見。伏惟廣咨而裁處焉。敢啓。傳曰。知道。
정조 2년
三司合啓。行大司憲鄭好仁。行副提學吳載純。大司諫吳載紹。校理朴天衡李謙彬。副校理鄭宇淳。正言尹行元。修撰黃昇源姜忱。副修撰宋煥億金憙所啓。鄭致達妻與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非鄭妻之爲窩主。而厚謙雖命置法。和緩爵號自如。尙逭王章。神人之憤。去而益甚。以今番逆變觀之。妖任不過閭閻一賤女。而埋凶射天。外而聚黨犯闕之謀。至今思之。心骨俱寒。彼鄭妻妖性譎謀。有浮於蓋主太平。用物弘而餘威震。兼之家僮千百。積貨如山。門生故吏。殆遍一國。罄其委積。鼓發失志之徒。奚啻妖任之五十軍官而已哉。危機如是。而殿下欲以小不忍。終不顧國家之大憂耶。若以此女之先朝鍾愛。不忍正法。則尤有大不然者。罪狀未著之前。文王何嘗不愛管蔡。而周公之達孝而不敢不誅於罪惡貫盈之後。臣等每讀唐史。至五王不誅。上官昭容。及武三思。未嘗不歎息痛恨。此女之所犯。何如於管蔡之流言。隱憂何如於婉兒之微賤耶。請鄭致達妻。爲先削其爵號。亟施邦憲。使四百年宗社。轉危而爲安。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以憫旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福。以天生妖邪之性。具萬古宵小之行。斷其平生。直一鳳漢之影子。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。視士流如復私讐。直與麟謙恒簡輩。腸肚相連。打成一團。其居相職也。薦剡取拾。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而乙未冬相臣疏出之後。荐棘罪人宋瑩中。深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。而臣於伊時。適以承宣。目覩其陰凶情狀。不能辦擧笏擊賊。尙切憤惋。況日前傳敎中。焦燥懍然之敎。殆臣子之所不忍聞者也。相福之爲逆黨而護之釀之。使殿下。至於此境者。已是相福之極罪也。斷案也。安有如此之罪。而終得倖免者乎。若雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣已伏誅。而相福之獨爲晏然者。揆以王章。寧有是理。今以筵話傳說。論相福之罪者。眞是緦切之察耳。麟謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福。本以洪家之人。與此三賊。凶謀祕計。無不參渉。則凡厥罪犯。至爲叵測。移配近地。已失太寬。連請遠竄。猶是輕典。而乍允旋收。遽有全釋之命。末後處分。只施放歸之典。殿下雖以好生之德。欲推解網之仁。而三尺終難撓屈。輿情去而愈激。請放歸田里罪人金相福。爲先極邊遠竄。答三司曰。不允。
정조 2년
兩司合啓。行大司憲鄭好仁。大司諫吳載紹。正言尹行元所啓。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲設鞫得情。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。澤遂。爛漫同參於啓能凶慘不道之謀。而其身。王章已失。輿憤未泄。其陰凶情節。其父其弟。萬無不知之理。請彦衡養遂獻遂竝令王府。設鞫嚴問。會遂之罪惡。與澤遂一而二。二而一。則啓能凶慘不道之謀。決無不知。而忍杖不服。遽有酌處之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙駭爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之。諭讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。請黑山島定配罪人龜柱。亟加嚴鞫。夬正王法。逆禶之窮凶諸賊。誠往牒所無之變。而逆禶。以王室近親。名出凶徒之推戴。宮城吹角。擧國鼎沸。宗社危如一髮。禍機迫存呼吸。渠若有一分臣子之心。固當卽地滅死。而食求其飽。衣求其煖。必欲圖生。復見天日等說。若有所恃者然。究厥心腸。已極萬萬叵測。而以殿下至仁至愛之德。不忍加誅。至使大臣禁堂。往問於渠。則猶復頑忍不動。終始拒逆。至曰我豈可死。卽此一節。尤可見其情狀之陰慘矣。臣等雖不敢以傅會之說仰陳。而逆禶未死之前。獰風怪雨。浹日大作。折木飛瓦。山川決裂。及其物故之後。天氣開霽。日星昭朗。噫。天心如此。其爲對國之敵。於此尤可驗矣。渠旣自盡。王章未伸。輿憤方切。而遽有其妻全釋之命。殿下之所貸者私恩。臣等之所執者公法。邦憲莫嚴。群情益激。請還寢逆禶妻放釋之命。依金吾初定濟州地定配。籍産一依法典擧行。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡如範吉等所爲者耶。法令有限而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。答兩司曰。不允。
정조 2년
院啓。大司諫吳載紹。正言尹行元所啓。請大靜縣爲奴罪人金壽賢。更令王府。設鞫嚴問。依律處斷。措辭見上請爲奴罪人河翼龍金重得。亟命王府。設鞫得情。夬正王法。措辭見上請海南縣定配罪人李弘濟。亟令王府。設鞫嚴問。措辭見上請海南縣定配罪人金載順。亟令王府。設鞫嚴問。措辭見上請寢竄逐罪人朴宗岳放釋之命。措辭見上請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。措辭見上請還寢福氷酌處之命。依律處斷。措辭見上請海美縣定配罪人申光復。更令王府。設鞫得情。措辭見上請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。措辭見上請定配罪人具翼遠。亟寢酌處之命。仍令王府。嚴鞫得情。夬施當律。措辭見上請減死安置罪人大燮。亟寢酌處之命。仍令王府。設鞫得情。夬正王法。措辭見上請減死罪人弼海。亟寢酌處之命。仍令王府。設鞫得情。夬正王法。措辭見上請放逐鄕里罪人尹得毅。施以屛裔之典。措辭見上請韓後翼。卽令王府。嚴鞫得情。夬正邦刑。措辭見上請遠竄罪人安兼濟李宅鎭。亟令王府。竝加嚴鞫。期於得情。依律處斷。措辭見上請恒善支屬。亟命散配。日謙兄弟。竝投絶島。以嚴隄防。措辭見上請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。措辭見上請荐棘罪人瑩中。亟令王府。設鞫嚴問。快施當律。措辭見上請亟收放逐罪人鄭遠達。珍島郡定配罪人閔百奮。放釋之命。措辭見上請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上請吳濬根亟施屛裔之典。措辭見上新除授司憲府掌令申熤。時在平安道泰川縣任所。持平申應淵時在公忠道西原地。請竝斯速乘馹上來事。下諭。答院曰。不允。下諭事。依啓。
정조 2년
戊戌閏六月十二日。兼春秋張顯慶。義禁府啓目。本府所管平安道罪人仍秩乙良。依啓聞施行事。傳曰。依回啓施行爲旀。渭原郡竄流罪人沈履之。屢經大霈。量移爲良如敎。
정조 2년
義禁府啓目。本府所管全羅道罪人未放秩乙良。依啓聞施行事。傳曰。依回啓施行爲旀。黑山島定配罪人李普溫。楸子島定配罪人尹弘烈等。旣已停啓之後。宜有參恕之道。竝出陸爲良如敎。
정조 2년
戊戌閏六月十二日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。統禦營收議。原任大臣。胡不爲之云乎。國榮曰。似未有前例而然矣。上曰。原任。亦是備局都提調。則何可不參於此等廟堂之議耶。國榮曰。聖敎誠然。自上下敎。似好矣。上曰。李領府事留待。出榻敎上命讀諸道放未放啓本回啓。上曰。金若行之被謫已久。今番則放送無妨耶。國榮曰。然矣。而沈履之之被謫。亦已經歲。宜有量宜之道矣。上曰。予意亦如此矣。仍命書判付。上命退。諸臣以次出。
정조 2년
閏六月十二日辰時。上御熙政堂。領府事入侍時。領府事李溵。左承旨洪檢。假注書李集斗。記事官徐龍輔金勉柱。以次進伏訖。溵曰。日熱如此。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。溵曰。臣將非久遠出矣。節宣保嗇之方。每加聖意。是臣區區之望。上曰。當留念矣。上曰。卿又差使行以去。以左相不得去之故。他無可往之大臣。又使卿。連年獨賢。日熱又如此。甚可念也。溵曰。奉使以往。不但臣職分內事。亦庶幾爲萬一報效之圖。而惟以或有僨事之憂爲懼。今伏承下敎。感激惶恐。不知所達。上曰。掃墳處何在。溵曰。楊州地而伏蒙恩暇。父母墳。將往見而去。不勝感祝矣。上曰。何日欲爲掃墳耶。溵曰。十五日爲之矣。上命書傳敎曰。領府事掃墳時。澆奠床備給。溵曰。咫尺前席。蒙此特敎。恩及幽明。尤不勝感泣矣。上曰。日熱矣。卿則先退。溵退出之際。上曰。今番收議。原任何不爲之。溵曰。原任則未得爲之矣。上曰。過矣。原任亦備局都提調也。收議爲之。領敦寧處。亦傳此下敎。可也。上曰。卿曾經留守乎。溵曰。留守則果曾經。而喬桐則未見矣。因退去。承史以次退出。
정조 2년
閏六月十二日未時。上御誠正閣。左副承旨入侍時。左副承旨徐有防。假注書李集斗。記事官徐龍輔金勉柱。以次進伏訖。上曰。向來備局判付命書時。思猶凜然之猶字。以何字書之。至以之至字。以何字書之。島民之島字。以何字書之耶。有防曰。昭未記憶。而猶字似以惟字書之。至字似直書。島字以都字似書之矣。上曰。出見判付。更爲改書。可也。上曰。統制使下批事。果問於吏兵批。而有規式耶。有防曰。方招問吏兵批執吏。而未及知來矣。上曰。兩界監司。有下批之規。而統營北兵營平安兵營。何無此規。有防曰。監司果有此規。而三營本無此規。自備局。直送下批。而不送兵批云。臣亦訝惑矣。上曰。卽今備局。盡奪吏兵批之窠。而如此下批。不爲送付吏兵批。甚不可矣。上曰。喬桐府使。水使例兼。而此則出付吏批。鏡城甕津例兼處。不付吏批。此亦可訝矣。有防曰。朝家官方。因循不正。有此逕庭之端矣。上曰。承旨出去。吏兵批兼職。詳錄以奏。備局收議。亦爲受入。命書傳敎曰。次對明日來會。以十五日次對。進定事。分付。又命書傳敎曰。原任大臣。亦是備局都提調。凡干廟務。豈可不參聞與議。而今番統禦合設當否。不爲獻議。故俄於李領府事入侍時。有所下敎矣。原任大臣。亦當收議。明日次對前。草記捧入事。分付備局。又命書傳敎曰。明日次對時。統制使張志恒。同爲入侍。書訖。上命退去。承史以次退出。
정조 2년
閏六月十二日酉時。上御誠正閣。軍士房承旨入侍時。左副承旨徐有防。假注書李集斗。記事官徐龍輔金勉柱。以次進伏訖。上命。注書出去。與訓將入侍。賤臣。承命出去。與訓將具善復偕入進伏。上曰。卿見江華故召之。善復曰。不但見江華。亦皆見海西矣。上曰。形便。何如。善復曰。形便則圖形持來矣。上命注書。出去持圖形入來。賤臣。承命出去。持地圖入來。善復展圖進曰。小臣。可以指點形便矣。江都之東南。則三南船路。通于月串鎭燕尾亭前洋。達于京江。江都後洋。則兩西往來船。皆從此路。過喬桐而至于燕尾亭。達于京江。喬桐永宗。江華之左右翼。而江華則西南水路之合襟處也。石島。殷栗地而有大淸小淸。卽元順帝謫所。而桑竹至今尙存矣。上曰。彼島無邊將乎。善復曰。無邊將矣。善復曰。以唐船言之。隨東南風入長連豊川。遇西南風入江都後洋。而又有順義島。此則踰仁川海而此海。皆環於江都。然則江華之爲海路咽喉也。明矣。上曰。卿言燕尾亭矣。觀地圖則卿言宜矣。善復曰。燕尾亭。果非空置之處。而上文秀將臺坐見。則四面如在目下。往來之船。可以歷歷可數矣。上曰。領相言內。江華之藏船。不便於喬桐。然乎。善復曰。不然矣。江華近處。多藏船之所。非比喬桐矣。上曰。喬桐江華之兩處設置。專爲都城。而喬桐則偏在一隅。勢不得探察水路往來也。江華則。果是四面水路之要衝。而緩急可以得力處也。善復曰。聖敎然矣。臣待罪訓局時。承命視吉祥牧場。轉上摩尼山摻星壇。周視四面。則諸島之星羅碁布者。專爲江華而設矣。上曰。江華水路。皆以燕尾亭往來京城耶。善復曰。然矣。上曰。若設置江華。則物役幾入乎。多入則難矣。所造者龜船戰船防船而已乎。善復曰。役以都城之民。使裝船於月串。左右防將皆助之。則有何物役之多入乎。設如領相言喬桐不可棄云。則此鎭皆環於江都。亦不可等棄者矣。上曰。喬桐守之則已矣。水淺則防船不浮云。然乎。善復曰。水淺則船皆不浮矣。戊寅年御營廳付之水操時。別將千摠。各一員。眼同領軍去矣。而行船極艱辛爲之云矣。善復曰。月微島有行宮矣。上曰。行宮作於何時乎。善復曰。不知何時作焉。而行宮守直者在矣。上曰。行宮大歟。善復曰。宮則不巨而藏置御用紙地而已矣。上曰。賊船若暗地投泊。則何以知之乎。善復曰。各鎭鎭將有之。寧有不知之慮乎。上曰。喬桐永宗。亦可謂天設矣。善復曰。喬桐永宗。亦足爲應敵之地。爲輔車於江都。不可等棄處也。上曰。燕尾亭踰之。則直到京城乎。善復曰。然矣。燕尾亭。可爲置鎭之所矣。上曰。賊何必不從陸路而必從水路而入乎。善復曰。古有仁富之間。夜泊千艘之讖。此慮海賊而言也。上曰。喬桐爲防禦。則仁川亦何妨也。善復曰。喬桐設防禦。則加資一窠。似縮矣。而仁川亦何妨於役防禦也。上曰。旣不獻議則已矣。旣皆收議。則燕尾亭之守。卿言亦似有理矣。且喬桐。則城郭頹圮。人民零星云。如欲設置。則江都移設。似便緊矣。善復曰。若大張則物役難矣。因便制置則可以省費矣。上曰。領相云諸道水軍。元無文宰管領之規云。此言。何如。善復曰。雖云耕織異問。當審才不才而用之。何必一例行之乎。仍命退去。善復先退。承史以次退出。
정조 2년
戊戌閏六月十二日戌時。上御誠正閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。俄者問江華形便於訓將。而皆能詳奏。可嘉也。國榮曰。訓將屢次往見。故詳知云矣。而統禦營。旣行設置。則不可不另加詳審而爲之。更使訓將。往看形便。似好矣。上曰。予意亦如此矣。國榮曰。臣意則江都雖設統禦營。喬桐亦難等棄。如此則船隻。不可盡爲移去。勢將更造。似此物力將多入矣。此亦使之商量於往審之時。好矣。上曰。凡事非不欲有所更張。而亦多掣肘難諧。是可悶也。國榮曰。然矣。而旣若明知其更張之爲宜。則亦何必持疑不決乎。上曰。卿言是矣。命退。諸臣以次出。
정조 2년
戊戌閏六月十二日初更。上御誠正閣。左副承旨入侍時。左副承徐有防。假注書李兢淵。記事官徐龍輔金勉柱。以次進伏訖。上命書統禦營收議批答。又命書守摠兩營合設當否收議傳敎。上曰。收議批答與傳敎。明日次對。當頒示。姑爲留置。可也。仍命退。諸臣以次出。
정조 2년
行都承旨洪國榮藥院直。左承旨洪檢坐。右承旨金思穆坐直。左副承旨徐有防坐直。右副承旨沈有鎭病。同副承旨宋煥喆坐。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
傳于金思穆曰。大臣備局堂上。引見。
정조 2년
以兵判李徽之廟薦窠。下批擧條。傳于徐有防曰。此擧條乎。筵說乎。該房何不照檢以入乎。兵曹判書李徽之。兵房承旨徐有防。竝推考。此擧條還給。更卽修整以入。
정조 2년
傳于金思穆曰。明日藥房日次。問安勿爲之。
정조 2년
傳于金思穆曰。外氷庫氷七十丁。內氷庫氷四十丁。入于王大妃殿。
정조 2년
金思穆。以禮曹言啓曰。來七月初八日。宗廟秋享大祭親行事。啓下矣。同日永寧殿祭。遣大臣攝行之意。分付。何如。傳曰。允。
정조 2년
行大司憲鄭好仁。行副提學吳載純。大司諫吳載紹。校理朴天衡李謙彬。副校理鄭宇淳李泰永。正言洪文泳尹行元。修撰黃昇源姜忱。副修撰宋煥億金憙啓曰。臣等文辭拙訥。忱誠淺薄。俄者前席。終未回天。臣等抑塞悶鬱。誠不知所以爲計也。嗚呼。古人云。明主可以理奪。蓋義理之所不可已者。則明主。必屈意而從之故也。今此妖逆必討之擧。義理甚明。以殿下之聰明。宜不待臣等之言之畢爭之力。而必赫然而斷之矣。今乃玩愒而無誠實底意。持疑而靳允兪之音。有若彼賊。容或有一分可恕之端。而臣等强爭而不已者然。是豈今日臣民所仰望於殿下也哉。臣等旣不能碎首天陛。以明不共戴天之義。又不能牽裾泣諫。以爲感回天心之道。則此莫非臣等之罪。而若其力拒公議。一向靳持。則又不能無憾於天地之大也。伏願更加三思。夬正王法。以慰八域臣民之望焉。答三司合辭曰。不允。
정조 2년
戊戌閏六月十三日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。統禦營收議批答及守摠兩營合設收議傳敎。昨夜書置。卿其見之。國榮讀奏訖。上曰。語意無未暢處乎。國榮曰。批答及傳敎。皆好矣。上曰。騎士節目消詳事。今日次對。當稟處乎。國榮曰。方欲與大臣將臣。相議而稟定矣。上曰。禁衙軍拯濟事。江留狀啓入來矣。國榮曰。生活人命。誠甚可嘉。其在激勸之道。宜施重賞矣。上曰。江留已入來乎。國榮曰。姑未入來云矣。上曰。當問于大臣而爲之矣。仍命退。諸臣以次出。
정조 2년
閏六月十三日酉時。上御誠正閣。右承旨入侍時。右承旨金思穆。假注書李集斗。記事官徐龍輔金勉柱。以次進伏訖。上命書傳敎曰。政自宮中始焉。日前臺臣之請禁酣歌也。欲以此下敎而未果矣。小民之舍飮集讌。或可諉之賁飾昇平。而至於玆事。予自在儲時。嘗所駭痛者。大抵名曰宮女而挾妓張樂。多率掖隷宮奴。稱以花柳。稱以船遊。絡繹道路。曾不顧忌。甚至有奪入宰相之江亭郊墅之事。而此外鄙䙝之事。所可道也。言亦醜也。苟有一分國法。豈至是乎。方當遏密之後。外間之遊衍。日益雜遝云。則宮女之舊習。亦安保其必無乎。曾在八九年前。以宮女宴樂事。玉堂上箚論之。況今欲革舊習之時乎。爲先以此意。分付。自法司。嚴飭各殿各宮房宮女所管中官及宮任處。如是設禁之後。若以此等之事。復踵前習者。則雖一事半事之近似者。毋論職高尙宮侍女。隨現當遠地定配。亦令自出禁諸法司。另加廉察。現捉者。卽其地拘囚。定配所押送後。草記事。分付。作爲定式。以革陋俗。以淸內庭。書訖。上曰。承旨出去。諸法司官員使之進來。各宮任招致。卽爲。分付。仍命退去。承史以此退出。
정조 2년
戊戌閏六月十三日戌時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。近來遊衍之弊。聞甚狼藉。至有臺諫之請禁。而小民之當此遏密之餘。其所會飮燕集。不是異事。且禁之之際。必有爲弊閭巷之端。故不欲自上禁之。而至於宮女宮屬之稱以花柳。稱以船遊者。自前有之。今必狼藉。其在政自宮中始之義。不可不敎禁。故俄者下敎矣。國榮曰。下敎。誠好矣。國榮曰。三司諸臣。方欲自明日伏閤云矣。上曰。何至於伏閤乎。國榮曰。三司之啓。尙未蒙允。故將伏閤齊籲。期於得請云矣。上曰。齋戒日。亦爲伏閤乎。國榮曰。臣未知前例之如何。而伏閤體重。似不拘齋日矣。上命退。諸臣以次出。
정조 2년
行都承旨洪國榮藥院直。左承旨洪檢坐。右承旨金思穆坐直。左副承旨徐有防坐。右副承旨沈有鎭坐。同副承旨宋煥喆坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
傳于金思穆曰。禮房承旨。馳詣廟殿宮祭享所。祭物祭器祭井及役處奉審。諸執事進排官。摘奸以來。
정조 2년
傳于金思穆曰。同副承旨入侍。
정조 2년
行大司憲鄭好仁。行副提學吳載純。大司諫吳載紹。校理朴天衡李謙彬。副校理鄭宇淳李泰永。正言洪文泳尹行元。修撰黃昇源姜忱。副修撰宋煥億金憙等伏閤啓曰。臣等瀝血齊籲。顒俟兪音。及承聖批。尙靳允許。相顧抑塞而門限已迫。泯默而退。繞壁不寐。益切憂憤之忱。噫嘻。此賊貫盈之劇逆。必誅乃已者。不獨臣等之力請。卽滿庭臣僚之所同憤也。非獨滿庭臣僚之所同憤。卽擧國含生之所共誅也。唯殿下。每以先大王鍾愛。屢勤辭敎。不忍置辟。而三尺至嚴。豈可以私恩屈公法乎。此賊處在宮禁之中。暗結群凶。陰圖不軌。情跡巧㦧。排布深密。若使此賊之逆節。畢露於當時。則先大王。必已割恩致法。明正其罪。以殿下仰體之孝。獨不念及於此乎。嗚呼。殿下今日繼述之道。專在於奠安宗社。鞏固基命。而惟彼幾覆宗社之妖逆。天誅尙稽。食息自如。此豈臣等所仰望於聖明之時哉。夫國之所以爲國。以其有典刑也。人之所以爲人。以其有彝常也。宗社之賊不誅。則典刑紊矣。君父之讐未復。則彝常壞矣。上下相持。拖延時月者。實非所以樹君綱而扶民彝之道也。玆敢相率伏閤。仰陳血懇。伏乞聖明。亟允臣等之請焉。答曰。此豈上下相持者。而予之尙今不允。亦豈無商量乎。卿等此擧。可謂過矣。其止之。
정조 2년
三司。伏閤再啓曰。臣等。進伏閤外。合辭齊籲。及承批旨。以予豈無商量爲敎。前後商量之敎。非止一再。而今又有此敎。臣等未知殿下之所商量者。果何事耶。嗚呼。天下之義理。不出乎此。則入于彼。今夫此賊之罪。亦不出誅與不誅。二者之間。殿下若果以此賊。有一分可生之道。則何不洞諭臣隣。以明其義理之不誅耶。揆以義理。參以刑政。有千般可誅之罪。無一毫傳生之道。而惟以商量二字。一向牢拒。夫事在可否之間。然後始合商量。而今此義理。初無可否之可言。則又何商量之有哉。噫。臣等之合啓。不知爲幾百遭矣。殿下之靳持。亦已爲三年餘矣。則假使眞有商量者。殿下之所商量者。想已熟矣。而每於批旨之下。一則曰商量。二則曰商量。有若眞有可否之可言者然。此實臣等之所未敢曉者也。伏乞殿下。斷以義理。快允臣等之請焉。答三司伏閤再啓曰。噫。尙今相持者。豈爲鄭妻爲一分顧藉之意哉。卿等每以予以私掩公爲言。當一諭於卿等矣。嗚呼。先大王之於此鍾愛。實從古罕比。蓋以止慈之情。轉至于此。而以耳目所覩記言之。其若保如傷之聖意。逈出尋常。若欲爭說。還恐爲累於聖德。固不敢以某事某事爲慈愛之端爲言。而大體則然矣。自予御極以後。凡係惡逆之此等處。黽勉斷法。不敢饒貸。而獨於此若隱忍者。實以欲詳言。則恐累先王之德。欲置辟則恐傷先王之意也。非謂渠罪。有一毫可恕而然也。君臣猶父子。宮府卽一體。卿等儻恐念及於予之所以難處者。則其必有思得者矣。且元惡之厚賊。旣已伏法。而先王之愛。不可比於犬馬萬萬者乎。是以終靳一允字。卽無他也。此所以商量爲敎者也。明日卽眞殿茶禮。而卿等。又若是伏閤。心焉靡定。但覺怵汗也。
정조 2년
三司伏閤三啓曰。臣等再陳血籲。顒俟兪音。及承聖批。縷縷辭敎。丁寧懇惻。有若慈父之詔迷子。臣等伏讀未半。涕淚先零。而繼之以憂憤益激也。噫。自古人臣。値此等不幸之時。其所以處之者。不過斟酌義理。得其中而已。於此而苟不能盡其道。則烏在其聖人處變之義耶。臣等雖甚愚迷。前後筵席。亦嘗累承下敎。則豈不知先大王鍾愛之情。逈出尋常。我殿下靳持之意。亶在不忍。而猶此知進而不知退。必欲得請乃已者。只欲殿下之處變。得其中也。假使此賊。有一分可恕之道。則殿下雖欲置辟。而臣等當以全恩之道。力陳於殿下矣。臣等抑以何心。請討先大王鍾愛。若是其不知止耶。竊覸殿下之不忍置辟。專出於恐傷先大王之意。而此賊。不體先大王如傷若保之至意。謀危宗社。動搖國本。千罪萬惡。莫非負先王之恩也。忘先王之德也。若使此賊之罪狀。畢露於先王之時。則先王。亦必割恩置辟。不少容貸。殿下若於今日。廓揮乾斷。斷以大義。則此豈非仰體先大王之意者耶。嗚呼。宗社。卽先大王之宗社。三尺亦先大王之三尺也。先王之宗社。由此賊而幾危。先王之三尺。由此賊而莫伸。宗社幾危。三尺莫伸。而殿下猶且曰。此是先王之鍾愛。又曰恐傷先王之意。乃欲屈先王之三尺。貸宗社之罪人。其於聖人處變之義。實未知其得中也。雖以臣載紹陳箚事言之。其爲深憂。無所不至。以殿下之明。何不念及於此。而不忍置辟。乃至於斯耶。伏乞亟賜處分焉。答曰。已諭不允。
정조 2년
以慶尙監司狀啓。禮安等邑人物渰死事。傳于洪檢曰。令本道。恤典擧行。
정조 2년
領議政金尙喆箚曰。伏以太廟。多有修改之擧。方行告由矣。臣帶提擧之任。固當躬審董飭。而臣於昨日筵退後。爲毒暑所中。急灌藥物。少得鎭定。而昏倒床席。姑無以束帶赴公。不得不短箚陳籲。伏乞聖明。俯垂鑑諒。先遞臣宗廟都提調。以幸公私焉。取進止。答曰。省箚具悉卿懇。聞卿有美疴。殊切悶慮。本署都提擧之任。方欲許副。卿其安心勿辭。益加養攝。遄臻勿藥。是所望也。傳于宋煥喆曰。此批答。遣史官傳諭于領議政。
정조 2년
戊戌閏六月十四日。兼春秋張顯慶。備邊司本司所管咸鏡道定配罪人仍秩。依啓聞施行啓目。傳曰。依允。
정조 2년
備邊司。本司所管江原道定配罪人仍秩。依啓聞施行啓目。傳曰。依允。
정조 2년
備邊司。本司所管慶尙道定配罪人仍秩。依啓聞施行啓目。傳曰。依允。
정조 2년
備邊司。本司所管全羅道定配罪人仍秩。依啓聞施行啓目。傳曰。依允。
정조 2년
備邊司。本司所管平安道定配罪人仍秩。依啓聞施行啓目。傳曰。依允。
정조 2년
戊戌閏六月十四日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。三司。以鄭妻事。今方伏閤矣。上曰。日熱如此。而三司之冒暑伏閤。豈不可悶乎。國榮曰。然矣。而在三司之道。豈不爲此擧乎。上曰。予於此事。已諭其不忍允從之意。而事有緩急。此何必伏閤苦爭乎。國榮曰。殿下每以不忍置辟之意。屢屢下敎。而其所負犯。實難一刻容貸。則三司之臣。豈可緩於聲討乎。上曰。近日之熱。雖平居安坐。猶不可堪。況此閤外之暴陽。諸臣何以支過乎。事極可悶。何以則好耶。國榮曰。諸臣旣始伏閤。則未允從之前。決無退去之理。是誠可悶矣。上曰。政院問安。亦於宣政門外爲之。則宣政門。便是閤門。使之伏閤於此門。則地處稍廣。似爲避暑之道耶。國榮曰。宣政門。則果勝於此閤門矣。上曰。然則使之伏閤於宣政門。好矣。國榮曰。三司伏閤。而未蒙允從。則朝廷又將廷請。而上下相持。出場無期。誠甚可悶矣。上曰。予亦豈無所商量者。而至於一律。終有不忍者。誠悶誠悶矣。國榮曰。自上終不可允從。則明示聖意。然後諸臣。庶可以曉然矣。上曰。領相之病。何如云乎。國榮曰。近患虐病云矣。上命書領議政金尙喆箚批。仍命退。諸臣以次出。
정조 2년
戊戌閏六月十四日戌時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。俄者伏閤再啓之批。略諭予意。三司之臣。庶可以諒予難處之心乎。國榮曰。雖非俄者下敎。諸臣豈不知聖意之有所不忍。而執法之地。豈可以此退去乎。上曰。伏閤何必達夜爲之乎。晝則伏閤。夜則退去。亦似不妨矣。國榮曰。伏閤之三司。豈有夜則退去之例乎。上曰。討逆亦有緩急之別。若有時急安危之慮。則固當晝夜伏閤。而此則根柢窩窟。旣已鋤治。此不過斷頭祛尾之一女子也。何必急急若危機禍階之迫在呼吸者耶。且眞殿茶禮在明。而三司達夜守閤。心焉怵惕。不能自定矣。國榮曰。緩急之有別。誠如聖敎。而討逆之不可少緩。三司之言。亦是矣。上曰。玉堂中實錄郞廳。亦皆入來乎。國榮曰。時任玉堂。一竝入參矣。上曰。開城府殺獄査啓。多有可疑之端。而留守之論決。似渉疎率矣。國榮曰。獄情有難臆料。而留守亦必有所見而然矣。上曰。諸道放未放啓本之禁府刑曹覆啓後。又自備局。回啓者。誠不成禮數。故俄者下敎。而此雖少事。亦可見朝廷之不尊。官方之紊亂矣。國榮曰。臣亦每以此爲怪矣。今此下敎。果好矣。上命退。諸臣以次出。
정조 2년
閏六月十四日戌時。上御誠正閣。同副承旨入侍時。同副承旨宋煥喆。假注書李集斗。記事官徐龍輔金勉柱。以次進伏訖。上命書刑曹判付後。仍命退去。承史以次退出。
정조 2년
徐有防。以都摠府言啓曰。今日入直內三廳武兼禁軍及軍兵等。中日習射。請出標信。傳曰。日熱如此。安徐。
정조 2년
傳于金思穆曰。禮房承旨。馳詣受香所。壇上廟內奉審。祭物及役處亦爲奉審。諸執事進排官。摘奸以來。役處着實修改之意。申飭。
정조 2년
以平安監司狀啓。昌城府等邑居軍官姜成彬女等渰死事。傳于洪檢曰。令本道恤典擧行。
정조 2년
以慶尙監司狀啓。梁山郡居私婢以德等。爲虎囕死事。傳于洪檢曰。令本道。恤典擧行。
정조 2년
徐有防。以都摠府言啓曰。副摠管具以謙。以禁衛中軍。軍兵等中日試放事。南別營晝仕出去之意。敢啓。傳曰。日熱如此。安徐。
정조 2년
行大司憲鄭好仁。行副提學吳載純。大司諫吳載紹。校理朴天衡李謙彬。副校理鄭宇淳李泰永。正言洪文泳尹行元。修撰黃昇源姜忱。副修撰宋煥億金憙。伏閤啓曰。臣等於昨夜批旨之下。三復感涕。而更鼓已深。草草修啓。所陳之辭。百不盡一。終夜守閤。餘懷耿耿。玆敢申復焉。嗚呼。下敎有曰。豈爲鄭妻有一分顧藉意。又曰非謂渠罪。有一毫可恕。卽此下敎而殿下之於此賊。初無顧藉原恕之意。臣等有以知之矣。第不以爲顧藉而終未免顧藉。不以爲原恕。而終歸於原恕。此實由於我殿下恐傷先王之意。而誠有大不然者。以先王爲宗社之意。較先王慈鄭妻之情。其爲大小輕重之別。尤當如何。噫。先王之爲宗社。萬世之通誼也。先王之慈鄭妻。一時之私恩也。今殿下。秪念先朝一時之私恩。不思先朝萬世之通誼。臣等實未知殿下之所以恐傷先王之意者。惟恐傷先王慈愛之意。而不念傷先王爲宗社之意耶。言念及此。臣等惟有涕泣而陳之。殿下惟有涕泣而從之而已。又何可曠日持久。當斷不斷。使此宗社之賊。一向偃息於覆載之間耶。伏乞聖上。亟允臣等之請焉。答三司曰。不允。三司伏閤再啓曰。臣等伏閤之擧。豈欲爲應文而然哉。誠以宗社之賊。不可不誅。君父之讐。不可不討。有進無退。得請乃已者。亶出於苦心血忱。而殿下待以文具。視若尋常。日高捧入之啓。向夕而始下批旨。及其聚首伏讀。則不過不允二字而已。雖等閑疏啓。不卽賜批。本非聖朝美事。而況又今日臣等之請。卽誅宗社之賊。討君父之讐。則何等大義。何等苦誠。而非但循例賜批。又從以竟日乃下。臣等之無狀。固不足仰槪於聖心。而殿下之待臣隣。亦恐欠誠實底意也。凶逆之置辟。由是而漸緩。國家之虞危。由是而轉深。臣等之抑鬱憤痛。當如何哉。伏乞聖明。更加三思。廓揮乾斷。亟允臣等之請焉。答曰。豈以予文具而謂乎。不允。
정조 2년
戊戌閏六月十五日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而三司之臣。守閤經夜。心甚不便。未能安寢矣。國榮曰。三司之臣。暴露經夜於閤外。聖心安得不然乎。誠爲可悶矣。上曰。昨夜屢命退去。而終不退去。伏閤之古例。豈如是乎。以仁城時事言之。屢月伏閤後得請。則豈有晝夜守閤之理乎。國榮曰。久遠之事。未能詳知。而近規則無退去之例云矣。上曰。日熱漸劇。諸臣必有病者。誠可悶念。國榮曰。然矣。日日如是。實有未及討逆。先傷忠良之慮矣。自上勉從之外。無他道矣。上曰。予自三司伏閤之後。未嘗揮扇避陽。卿亦庶可以諒予心矣。大抵此事。百爾思之。終不可允許。而他無善處之道。是甚悶惱矣。國榮曰。有何善處之道乎。允從諸臣之請。實爲善處之道矣。上命退。諸臣以次出。
정조 2년
戊戌閏六月十五日戌時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。三司今日。又不退去。連爲啓辭。到今實無可答之語矣。國榮曰。三司之冒暑守閤。苦爭不已者。實出於一國共公之論。而殿下旣不允從。只以不允二字爲批者。恐有欠於待三司之道。三司之以此盛言。不是異事矣。上曰。予亦不得已而然矣。上曰。宗親府有司堂上。非特敎。而以庶宗擬入者。豈不可怪乎。國榮曰。然矣。而近來宗英之零替。甚可悶矣。上曰。近來宗班之零替無可言矣。而惟有仁廟朝子孫。尙多未及成長者云矣。國榮曰。鶴城君。以有司堂上擬望事。不勝惶悚。今方待罪於直房云矣。上曰。使之退去。好矣。上命退。諸臣以次出。
정조 2년
行都承旨洪國榮藥院直。左承旨洪檢坐直。右承旨金思穆坐直。左副承旨徐有防坐。右副承旨沈有鎭坐。同副承旨宋煥喆坐。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
以均役廳江原監司査啓回啓。傳于洪檢曰。令該曹稟處。以草記擧行。
정조 2년
傳于金思穆曰。臺諫有直治之例。而至今無消息。憲府無所由乎。卽爲捉治事。分付。
정조 2년
傳于徐有防曰。行首別監首倡別監。今方以次懲治。而左右番招妓別監。自閤內。具枷杻捉去事。分付。
정조 2년
傳于徐有防曰。向者臺臣宋銓之疏。深矯時弊。而予之所以賜批。務爲寬裕者。卽或有害於都民然也。今因別監事。知憲府風聞。而此輩於臺疏翌日。張妓樂出遊云。嗚呼。四百年國綱。掃地則已矣。苟有一分嚴畏之心。以掖隷。敢有此擧乎。此皆內政不嚴之致也。當該別監。爲先出付憲府。職在該房。旣聞此事之後。不爲論啓。視若尋常。推考房承旨沈有鎭遞差。左右番司謁。罪尤重矣。汰去。卽爲分付刑曹。
정조 2년
傳于徐有防曰。如是大熱。雖平居安坐。猶不能堪者。況鎭日伏閤。終夜露處乎。終古人君。事到難處。則必欲使群下。困阨自止。而甚非誠意底道理。每下不允批答時。輒覺汗出於背。自三司伏閤以後。予未嘗揮扇避陽。庶自慰體下念矣。日者知申所奏未及討逆而恐傷忠良者。果切中語矣。今則敲炎轉熾。一時可悶。明日當召大臣三司。有所處分。今則其令早退。其餘前啓。明日爲之事。分付。
정조 2년
以公忠監司狀啓。淸風遠南面水山里居良人尹毛質等壓死事傳曰。令本道。恤典擧行。
정조 2년
以慶尙監司狀啓。梁山北面所土洞居幼學金元澤率婢以德等囕死事傳曰。令本道。恤典擧行。
정조 2년
金思穆。以刑曹言啓曰。左右番司謁汰去。卽爲出付刑曹事。命下矣。司謁白景炫李相禧等。所當考律勘罪。而旣無科治之命。爲先嚴囚。以待處分之意。敢啓。傳曰。罪目旣已臚列於傳敎中。何不供乎。其中亦有參與不參。及首倡與不首倡者之別云。另加詳査。身爲司謁。冒法於禁令之下。殊極痛駭。如不直招。杖問。可也。
정조 2년
又以刑曹言啓曰。卽因江原監司李亨逵査啓。均役廳覆啓內。昨年營裨崔炯玉罪狀及當該監司不能檢飭之罪。令攸司稟處。今年營裨張遂民。令法司拿致京獄。嚴査得實事。判下。而令該曹稟處。以草記擧行事。命下矣。當該監司金履素。係是二品職。令義禁府稟處。而崔炯玉。方囚營獄。其罪狀。令道臣。依律嚴繩。張遂民。捉致臣曹。嚴覈得情後。照法勘處。何如。傳曰。允。
정조 2년
行大司憲鄭好仁。行副提學吳載純。大司諫吳載紹。校理朴天衡李謙彬。副校理鄭宇淳李泰永。正言洪文泳尹行元。修撰黃昇源姜忱。副修撰宋煥億金憙。伏閤啓曰。臣等之相率叫閤。今已三日矣。臣等之力爭轉急。殿下之兪音愈邈。一日二日。如是而止。終不可以快洩神人之憤耶。噫。從古以來。亂逆何限。而未嘗有一味容貸。至於三年之久者。則使此千妖萬惡往牒所無之逆。尙今偃息。不卽置辟。豈非失刑之最大者乎。臣等昨伏承聖批下者。殿下之不以文具待臣等者。臣等固有所仰揣。而臣等之不以文具請討者。殿下亦豈不俯燭乎。第念殿下則非不知一無可恕。而猶此靳允。臣等則非不欲得請乃已。而誠未格天。每承批旨。輒不過不允二字。而連歲合辭。鎭日伏閤。將不免無實之歸。苟或復延時日。一向靳持。終令此賊。死於牖下。天討不得以行。輿情不得以洩。則天下後世。其將以今日之擧。謂之以文具乎。非文具乎。此誠臣等之所大懼者也。伏乞聖明。淵然深思。廓然夬斷。以副臣等之顒望焉。答曰。卿等伏閤。亦云多日。日熱如此。每念卿等。廈屋何涼。尙今靳允者。豈不知卿等血忱而然乎。予亦豈得已而哉。其止之。
정조 2년
戊戌閏六月十六日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。三司伏閤。已至三日耶。國榮曰。然矣。上曰。三司終不退去。而萬無好樣道理。惟有一事可商量者。若以次律。出置於海島。則旣不害爲伸法。亦可以全恩。未知卿意則。何如。國榮曰。臣亦商量此事。而此則三司之臣。決無奉承之理。是可悶矣。上曰。此不過只貸一縷而已。諸臣何必爭執乎。國榮曰。聖意旣如此。則下詢大臣三司而爲之。似好矣。上曰。然矣。命奏軍門射講單子。國榮曰。射講雖是勸課之政。而隆冬盛暑。則有難盡數爲之。減其半次。似好矣。上曰。然則隆冬盛暑。使之安徐。亦何妨耶。國榮曰。數朔之全不爲之。亦非勸課之意矣。上曰。守摠合設事收議。何如云耶。國榮曰。此事似無異議矣。上曰。古之五衛之制。名雖五衛。將則一也。而至於五營之制。則各有一將。是五軍也。天子之國。不過三軍。則五營之制。固已太過矣。國榮曰。聖敎誠然矣。我國皆是權設而然也。上曰。宮家築堰等事。能無弊端乎。國榮曰。宮家之受出啓下文書。貽弊於百姓者。誠極可悶。勿論內司與宮家。一併防禁。似好矣。上曰。軍門屯田則不可革罷耶。國榮曰。守摠兩營。則以此屯田。接濟軍兵。此則恐不可革罷矣。上命退。諸臣以次出。
정조 2년
閏六月十六日申時。上御誠正閣。左副承旨入侍時。左副承旨徐有防。假注書李集斗。記事官徐龍輔金勉柱。以次進伏訖。有防曰。俄者司謁所傳傳敎中。平居猶不能堪之堪字落漏。更卽書出乎。上曰。允。上曰。俄者傳敎。臺臣之冒熱伏閤。誠極可悶。故爲臺臣地而下敎矣。上曰。推考房之不爲論稟憲府草記。是何事耶。政院聞卽論啓。可也。而有若顧藉掖隷者然。極爲非矣。有防起伏曰。不能卽爲論啓之罪。臣等當之矣。上曰。掖隷若捉去。則當以某某捉去之意。一邊呈單。一邊捉去。可也。而尙無呈單之事。是何故也。注書出去。以此意招憲府。委折知入。左右番副權頭別監。右番行首別監。卽爲捧招之意。亦爲。分付。上命書傳敎曰。今日始聞掖隷挾妓張樂。而其妓。卽工曹惠民署尙衣院所屬云。掖隷之不畏臺諫。已極可駭。而又或有一分畏朝廷之心。宰相衙門所屬。焉敢乃爾。雖或有此等事。何不草記乎。當該句管堂上。可謂巽軟。工曹判書洪樂性。尙衣院公事提調洪樂性。從重推考。惠民署提調鄭昌聖。亦爲推考。鄭好仁。旣發風聞之。可覆過。勿論。又命書傳敎曰。掖隷與都民大異。而敢於臺疏翌日。肆然挾妓張樂。至入於臺諫風聞。故雖有飭敎。至於都民。則勿問。可也。法司或因今日掖隷之事。有所發禁之擧。付之令前。卽爲收禁。如有已被禁者。亦卽還放。此後只禁其讌樂太濫。街路酗酒事。招致諸法司郞廳。自政院。卽爲申明。分付。俾予操切於掖隷。寬假於小民之意。竝行不舛。可也。又命書傳敎曰。本事則旣付風聞所自出之法司。而至於驅挾妓物於前後禁令之下者。與本事有異。其在懲後之道。不可略施笞杖而止。非法司究問者。此政院之職也。挾妓別監八人。姑爲放送事。分付法司。仍令宿衛所。當該別監。嚴棍懲後。又命書傳敎曰。明日時原任大臣三司入侍。上命退去。承史以次退出。
정조 2년
行都承旨洪國榮藥院直。左承旨洪檢坐直。右承旨金思穆坐。左副承旨徐有防坐。右副承旨李在學未肅拜。同副承旨宋煥喆坐直。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
徐有防啓曰。時原任大臣三司。依下敎來待矣。傳曰。入侍。
정조 2년
以承旨有闕政事。取稟。傳于金思穆曰。政官牌招開政。
정조 2년
宋煥喆啓曰。行吏曹判書李重祜。參判金熤。參議李義翊牌不進。推考傳旨。及罷職傳旨。今方捧入。而開政命下之後。如是違牌。不卽擧行。事甚未安。判書參判。竝更卽牌招開政。何如。以政官再牌啓辭。傳于宋煥喆曰。參議只推。與判書參判。一體牌招。申飭開政。
정조 2년
有政。吏批。行判書李重祜牌不進。參判金熤牌不進。參議李義翊進。左承旨洪檢進。以李在學爲右副承旨。徐有慶爲同敦寧。洪樂春爲戶曹參判。鄭景淳爲敦寧都正。權噵爲兼知義禁。鄭民始爲兼同義禁。黃昌源爲繕工監役。兪彦鍏爲平康縣監。姜忱爲泰川縣監。趙鼎鎭爲禮曹正郞。兼鏡城府使單徐有大。
정조 2년
兵批。行判書李徽之進。參判尹坊入直進。參議李憲默在外。參知李世奭病。同副承旨宋煥喆進。以李宜哲爲同知。韓用龜爲文兼。訓鍊大將單具善復。禁衛大將單洪國榮。御營大將單李漢膺。守禦使單洪樂性。摠戎使單李國賢。
정조 2년
傳于徐有防曰。俄於筵中始知。於昨日別監捉囚傳敎中。有自闕內着枷捉去之敎。取見傳敎謄入者。則果然矣。此前所未有之事。自上亦非下敎之事。必是中官誤傳之致也。當該誤傳司謁。爲先從重推考。
정조 2년
徐有防啓曰。因本院啓辭。三司遞差之命。旣蒙還收矣。合辭方張之時。不可一時無詣臺之員。兩司諸臺。卽爲牌招。何如。傳曰。允。
정조 2년
宋煥喆啓曰。因本院啓辭。三司遞差之命。旣蒙還收矣。諸玉堂。竝卽牌招。何如。傳曰。允。
정조 2년
傳于洪檢曰。坐直承旨入侍。
정조 2년
以承旨房望通。傳于洪檢曰。仍。
정조 2년
傳于宋煥喆曰。多臺違牌傳旨。旣已踏下。都憲處義。宜無異同。勢難强迫。大司憲鄭好仁許遞。
정조 2년
以武臣堂上祿試射試官望筒。傳于洪檢曰。今日已晩。明日爲之。
정조 2년
傳于宋煥喆曰。騎馬二疋立之。史官二員待命。
정조 2년
行都承旨臣洪國榮。左承旨臣洪檢。右承旨臣金思穆。左副承旨臣徐有防。同副承旨臣宋煥喆啓曰。臣等卽伏見所下備忘。有曰三司可謂太固執。入侍三司諸臣。一倂遞差爲敎矣。相顧愕貽。竊不勝訝惑之至。噫。三司。有國之言路。可以優借。不可以摧折也。明矣。言者縱或有過。先以上敎。遞其職而杜其路。已非古聖王美事。況此三司之臣所固爭者。卽討逆也。所固執者。卽大義也。殿下不惟不從。重之以非罪遞。嗚呼。若使今日三司。苟如殿下之敎。而不能太固執。則其可曰國有三司乎。臣等職非言地。雖不能隨三司之後。有所陳請。而旣忝惟允之任。則凡係辭敎之非常者。不敢坐視而奉承。玆以相率齊籲。伏乞聖明。亟加三思。特寢俄下備忘焉。傳曰。卿等雖得體。予亦豈過中而然乎。卽爲頒布。
정조 2년
徐有防。以義禁府言啓曰。因均役廳覆啓。刑曹啓辭內。當該監司金履素不能檢飭之罪。令本府稟處事。允下矣。金履素。時在江原道原州地云。依例發遣府書吏拿來。何如。傳曰。允。
정조 2년
又以兵曹言啓曰。續明義錄諺解。自其營。各各廣印。趁卽分頒於將官校隷軍伍等事。命下矣。依傳敎。自營門印出。一一分給之意。敢啓。傳曰。知道。
정조 2년
又以宿衛所言啓曰。本事則旣付風聞所自出之法司。而至於驅挾妓物於前後禁令之下者。與本事有異。其在懲後之道。不可略施笞杖而止。非法司究問者。此政院之職也。挾妓別監八人。姑爲放送事。分付法司。仍令宿衛所。當該別監。嚴棍懲後事。命下矣。依傳敎。別監白景彩安重顯鄭時弘徐敬一丁有郁李孝得合仁洽林仁植。各決棍十度。又因下敎。別監張光益趙廷淳尹思宗李成根。各決棍十度之意。敢啓。傳曰。知道。
정조 2년
又以訓鍊都監言啓曰。續明義錄諺解。自其營。各各廣印。分頒於將官校隷軍伍事。命下矣。依傳敎。多數印出。一一分給之意。敢啓。傳曰。知道。
정조 2년
又以禁衛營言啓曰。續明義錄諺解。自其營。各各廣印。趁卽分頒於將官校隷軍伍等事。命下矣。依傳敎。自營門印出。一一分給之意。敢啓。傳曰。知道。
정조 2년
又以御營廳言啓曰。續明義錄諺解。自其營。各各廣印。趁卽分頒於將官校隷軍伍等事。命下矣。依傳敎。自營門印出。一一分給之意。敢啓。傳曰。知道。
정조 2년
又以摠戎廳言啓曰。續明義錄諺解。自其營。各各廣印。趁卽分頒於將官校隷軍伍等事。命下矣。依傳敎。自營門印出。一一分給之意。敢啓。傳曰。知道。
정조 2년
又以守禦廳言啓曰。續明義錄諺解。自其營。各各廣印。趁卽分頒於將官校隷軍伍等事。命下矣。依傳敎。自營門印出。一一分給之意。敢啓。傳曰。知道。
정조 2년
又以訓鍊都監禁衛營御營廳言啓曰。曜金門北邊。丹鳳門東邊宮墻頹毁處。今月十八日。爲先始役改築之意。敢啓。傳曰。知道。
정조 2년
戊戌閏六月十七日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而今夜則三司退去。故果安寢矣。國榮曰。昨日下敎。三司諸臣。莫不感泣云矣。上曰。掖隷之挾妓張樂於臺疏之翌日者。誠極痛駭。故昨有處分。而此亦由於紀綱之解弛。誠可悶矣。國榮曰。掖隷處分。實是盛德事也。四百年紀綱。庶幾自此而復振。不勝欣幸矣。上曰。都憲以別監事。旣通于政院。而該房承旨之不能論啓者。大是不職矣。國榮曰。此等事旣無近例。生疎之失。不是異事矣。第掖隷之自闕中着枷出送。亦非古例云矣。上曰。予未有此敎。似是司謁誤傳之致。當下敎矣。上命退。諸臣以次出。
정조 2년
戊戌閏六月十七日辰時。上御誠正閣。左議政入侍時。左議政徐命善。左副承旨徐有防。假注書李兢淵。記事官徐龍輔金勉柱。以次進伏訖。上曰。俄者三司處分。豈得已者乎。三司之屢日伏閤。誠甚可悶。故昨命退去。今日入侍。有所下敎。而三司苦爭不已。故予亦無奈之何。不得已一竝遞職矣。命善曰。次律下敎。雖出於不得已之聖意。而爲三司者。豈可遽然奉承乎。昨日伏閤以後。未嘗揮扇避陽之敎。在廷諸臣。莫不感泣矣。上曰。守摠合設事諸臣之議。何如。命善曰。收議姑未盡見。而似無異議矣。上曰。若合兩營。則財力必將饒富矣。命善曰。然矣。上曰。其在曰可曰否之道。諸臣之有異議。亦何妨耶。命善曰。然矣。而或以一人而兼領兩保障。爲難云矣。上曰。此則不然。北漢豈曰保障乎。命善曰。若爲南漢之擧。則北漢果無可用處矣。上曰。合設之後。則一營將校輩。不可不區處矣。命善曰。姑爲有闕勿補。亦似無妨矣。上曰。標下軍。亦將減額耶。命善曰。兩營標下軍。合爲數百名。而宮城扈衛時。則每患苟艱。此則勢將仍置矣。上曰。兩營財力亦不少。合營之後。則必大勝於前矣。命善曰。然矣。以扈衛廳事言之。今番合設之後。稍成貌樣。大抵減省之益多矣。上曰。軍官名數幾何。而凡百果勝於前耶。命善曰。軍官合爲三百五十名。而今則擇差別將。故紀律頓勝。且向來甲冑賜給之後。軍裝亦爲造給。故渠輩亦頗興起矣。上曰。官方之名實倒置者甚多。故因兵判所奏。有所釐正。而大抵武職。莫重於大將。而無啓下之規。此等事。豈不可怪乎。命善曰。然矣。上曰。吏兵批例兼當付者。今日政擧行。出榻敎命善曰。官方無論緊漫。須有一定之制。然後可無名不正之弊。而各軍門堂上堂下將官及從事官。只自該軍門。單望啓下而已。初無擬送兵曹之例。此蓋由於權設以後未及釐正之致也。然捕廳亦是權設衙門。而從事官軍官。皆自辟擬送自兵曹入啓受點。各都監。不過一時權設。而堂上郞廳。亦自吏曹啓下。雖以三軍門言之。都提調則擬望受點。提調則單望啓下。皆自吏曹擧行。而獨於堂上堂下將官從事官。只自該軍門啓下者。豈不爲乖官方輕體貌之歸乎。夫今之五營。卽古之五衛也。古之五衛。以一府而竝統五衛。今之五營以五營而各開一府。此所以有古今之殊。而無軍之五衛部將。則謂以實職。而自兵曹擬望。領軍之五營將官。則謂以軍職。而自該營單啓。名實之矛盾。何其甚也。外方中軍。三望而爲履歷之階。京營亞將。單望而作寄祿之窠。輕重之倒置。又何其甚也。或曰若自兵曹擬望。則罷散人員。將不得收用。似不無抑鬱之歎。此亦有不然者。禁軍將。乃是兵曹擬望之窠。而罷散人員。通融檢擬差除之後。仍爲敍用。軍門將官。雖不必因此敍用。獨不可用通融檢擬之例乎。古之識務之士。以此論難者。本自詳備。而至有哨官以上可作薦望之說。此實重軍政重內職之意也。況今各軍門大將。旣因兵判所奏。自兵曹啓下。則中軍以下擬望之規。亦當因此時變通。此後則各軍門堂上堂下將官及從事官。各自該營。備三望送于兵曹。自兵曹。口傳入啓受點。一依捕廳從事官軍官之例事。定式施行。何如。上曰。予每欲以此。謂可釐正。卿之所奏。甚爲得當。勿論實職權設。各有所據之例。其令依此擧行。可也。出擧條有防讀奏政院啓辭。上命書批答。仍命退。諸臣以次出。
정조 2년
戊戌閏六月十七日午時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。今日三司之爭執。豈不太過乎。予之欲施次律者。實出於十分商量。而終始爭執不已。予之特命遞差。豈得已乎。國榮曰。聖意所在。諸臣亦豈不知。而其在三司之道。安得不然乎。俄者院啓。略有所仰陳。而處分。終未免過中之歸矣。上曰。予豈過中而然乎。實出於不得已也。而卿等之言。則果是藥石也。可不留念乎。國榮曰。臣等之言。實出於納君無過之意也。上曰。銓官承牌乎。國榮曰。判書參判。皆違牌矣。上曰。俄者左相。以軍門堂上堂下將官皆以三望而啓下事。出擧條。此亦爲重官方之一道矣。國榮曰。臣亦每欲仰達而未果矣。上命退。諸臣以次出。
정조 2년
行都承旨洪國榮藥院直。左承旨洪檢坐直。右承旨金思穆坐。左副承旨蔡弘履坐。右副承旨徐有防坐直。同副承旨李鎭衡坐。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
徐有防啓曰。大司憲未差。執義兪彦鏶。掌令金鍾厚竝在外。申熤任所在外。持平金翊休疏批未下。一員未差。今日以監察茶時之意。敢啓。傳曰。知道。
정조 2년
金思穆啓曰。副提學吳載純。校理李謙彬朴天衡。副校理鄭宇淳李泰永。修撰黃昇源。副修撰宋煥億金憙牌不進。推考傳旨及罷職傳旨。今方捧入。而玉堂上下番俱空事甚未安。副提學吳載純。卽爲牌招入直。何如。傳曰。允。
정조 2년
蔡弘履啓曰。以同副承旨宋煥喆。與右副承旨李在學。謂有嫌避。陳疏出去。原疏纔已退却矣。卽爲牌招。何如。傳曰。允。
정조 2년
又啓曰。以右副承旨李在學。因同副承旨宋煥喆未徹之疏。謂有情勢。陳疏出去。原疏纔已退却矣。卽爲牌招。何如。傳曰。允。
정조 2년
以同副承旨宋煥喆牌不進。罷職傳旨。傳曰。遞差。
정조 2년
以右副承旨李在學牌不進。罷職傳旨。傳曰。遞差。
정조 2년
傳于金思穆曰。右參贊留待。
정조 2년
傳于洪檢曰。承旨前望單子入之。
정조 2년
承旨前望單子入之。蔡弘履李鎭衡落點。
정조 2년
傳于金思穆曰。右參贊入侍。
정조 2년
以慶尙監司狀啓。永川郡完山面居私奴德光等渰死事。傳曰。令本道。恤典擧行。
정조 2년
以公忠監司狀啓。昌寧縣格軍姜元奉等渰死事。傳曰。令本道。恤典擧行。
정조 2년
徐有防。以吏曹言啓曰。今此永寧殿告由祭大祝。以副司果趙武範塡差矣。謂有身病。終不受香。不得已以副司果柳德中塡差。而本曹請推之外。無他可施之罰。何以爲之。敢稟。傳曰。纔通侍從。輒事規避。此專由於近日飭罰之解弛而然也。然姑未知實病之如何。爲先拿問。更之。從重勘律。
정조 2년
金思穆啓曰。春秋館郞廳。以領監事意啓曰。卽接慶尙監司李性源狀本。則史閣上層東邊一庫。北邊三庫。下層東西邊各一庫。南邊三庫滲漏。而諸處漏痕。皆自道里木之內。流滴於外壁。則閣內之不爲透濕。有未可必云。事甚驚慮。史閣之雨漏處。旣如是夥然。則奉審修改。不容少緩。依例發遣郞廳。使之擇日擧行。而璿源閣雨漏處修改。令該寺。稟旨擧行。何如。傳曰。允。當今本道民事。政宜軫念。而況又旱澇煩仍之時乎。一行冠蓋。沿路廚傳。弊不可勝言。待秋觀年事登熟。更爲草記發遣。可也。曾於宰臣李普行之爲完伯也。雨漏處從便修改之意。有所狀請。而此聖廟體重。雖不免飭啓。而至於史閣。與璿閣有異。每經一雨。輒有滲漏。則續日發遣郞廳。不可一任傾頹。不改亦不可。此後史閣有頉處。非閣內有頉而不得不開戶修改處外。直自本道狀聞後。卽令地方官。與本閣參奉眼同。劃卽修改事。定式施行之意。分付史閣所在諸道監司及該都留守處。